open-index/open-wikipedia-markdown huggingface dataset:
भँइस

**भँइस** () एगो मवेशी हवे जे भारतीय उपमहादीप में दूध खाती पोसल जाले। मादा के भँइस (भैंस) आ नर के भँइसा (भैंसा) कहल जाला। साइज में ई गाई से कुछ भारी होखे लीं आ अक्सर करिया रंग के या कुछ भूअर रंग के होखे लीं। भँइस के नर बच्चा के पाड़ा आ मादा के पाड़ी कहल जाला। कुछ मात्रा में इनहन के माँस के भी खाए में इस्तेमाल होखे ला। आमतौर पर एह इलाका में बकरी के गोश्त खाइल जाला जबकि भँइस के गोश्त के "बड़का" माँस कहल जाला।

नाँव के उत्पत्ती संस्कृत के "महिष" शब्द से हवे।

## संदर्भ

श्रेणी:जानवर
दीया

**दीया**, **दियनी** भा **दियरी** भारतीय उपमहादीप में माटी के कटोरी नियर छोट बरतन हवे जेह में तेल चाहे घीव भर के आ सूती कपड़ा चाहे रुई के बाती लगा के बारल जाला। आजकाल्ह ई बिसेस मोका-महाले पूजा-पाठ के समय जरावल जाला, मंदिर आ पूजा के जगह पर बारल जाला, कई गो तिहुआर सभ में सजावट खातिर बारल जाला, आरती करे खातिर इस्तेमाल होला आ सभसे अलग दिया जरा के घर-दुआर-दुकान वगैरह के सजावट करे वाला तिहुआर दिपावली मनावे में बारल जाला। पुराना समय में ई आम घर में रौशनी खाती भी बारल जाय। लालटेन के इस्तेमाल से पहिले ढेबरी के रूप में भी रोशनी खातिर तेल जरावल जाय आ ओहू के दीया भा दियना कहल जाय।

माटी के अलावे ई अब सिरेमिक आ अउरी कई किसिम के पदार्थ सभ से बन रहल बाटे। एह बर्तन सभ के भी दिया कहल जाला आ इनहन के तेल-बाती से भरल आ बारल रूप भी दीया कहाला। पूजा आ आरती खाती पीतर, ताँबा आ फूल (धातु) के दीया भी बने लें। एकरे अउरी नाँव सभ में दीप, दीपक, दियना, दियाली बाने।

## संदर्भ

श्रेणी:हिंदू धर्म
खोआ

**खोआ** चाहे **खोवा** () दूध के पानी जरा के गाढ़ कइले से बने वाला आइटम हवे। ई लगभग ठोस होला आ एकर इस्तेमाल मिठाई आ अउरी कई किसिम के पकवान बनावे में होला। एह चीज के मूल उत्पत्ती के अस्थान भारतीय उपमहादीप हवे आ ई भारतीय, पाकिस्तानी, नेपाली, आ श्रीलंकाई पकवान सभ में बहुत इस्तेमाल होखे वाला आइटम हवे।

## संदर्भ

श्रेणी:दूध के बनल आइटम
श्रेणी:भारतीय खाना
छेना के पानी

**छेना के पानी** () दूध के फारे से निकले वाला पानी हवे। ठोस रूप में थक्का-थक्का में छेना अलगा हो जाला आ बचल पानी के एही नाँव से जानल जाला। दूध के फारे के तरीका के आधार पर ई कई किसिम के हो सकेला। उदाहरण खातिर रेनेट के इस्तेमाल से फार ल दूध से हार्ड छेना बने ला आ एकरे पानी के अंग्रेजी में स्वीट व्हे कहल जाला। हिंदुस्तानी इस्टाइल में नींबू के रस या एसिड से फारल दूध से आम भारतीय छेना चाहे पनीर बने ला आ एकर पानी खट्टा पानी होला।

ई पानी कई किसिम के इस्तेमाल में आवे ला आ प्रोटीन के स्रोत होला।

## संदर्भ

श्रेणी:पनीर
श्रेणी:दूध के बनल आइटम
प्रोटीन

**प्रोटीन** () लमहर-कड़ी नियर जीवअणु (बायोमॉलिक्यूल) होलें आ ई छोट-छोट अमीनो एसिड सभ से बनल होखे लें। अमीनो एसिड सभ पेप्टाइड बंधन से बन्हा के प्रोटीन बनावे लें। एह तरीका से प्रोटीन बायोकेमिकल कंपाउंड होखे लें जे एक चाहे एक से अधिका पॉलीपेप्टाइड से बनल होखे लें आ इनहन के संरचना गेड़ुराइल इस्पिरिंग नियर या फिर रेशेदार होखे ले।

प्रोटीन हर जीविय कोशिका (सेल) के हिस्सा होखे लें आ लगभग सगरी प्रक्रिया सभ में इनहन के कुछ न कुछ भागीदारी होला जे प्रक्रिया कौनों कोशिका के भीतर घटित होखे लीं।

श्रेणी:जीव बिज्ञान
श्रेणी:बायोकेमेस्ट्री
सल्फर डाइऑक्साइड

**सल्फर डाइऑक्साइड** चाहे **सल्फर डायॉक्साइड** (Sulfur dioxide चाहे Sulphur dioxide) एगो गैस हवे। रासायनिक रूप से ई एगो कंपाउंड हऽ जेकर रासायनिक फार्मूला SO2 होला। ई गैस जरल माचिस के काठी नियर महके ले। एकर तेज गंध साँस लेवे में दिक्कत करे ला आ ई जहरीली गैस भी हवे। एह तरीका से ई एगो प्रदूषणकारी गैस हवे आ हवा प्रदूषण में एकरो हिस्सेदारी बा।

सल्फर यानी की गंधक (तेज गंध के कारन ई नाँव पड़ल हवे) के जरावे से सल्फर डाइऑक्साइड हासिल होले। प्राकृतिक रूप से ई पृथिवी पर मौजूद ज्वालामुखी सभ से निकले ले आ वायुमंडल के हिस्सा बने ले। मनुष्य के बिबिध औद्योगिक कामकाज सभ से भी एह गैस के निकास होला आ वायुमंडल में पहुँचे ले काहें से कि ई फॉसिल फ्यूल सभ के दहन से निकले वाली गैस हवे। मने कि उद्योग-धंधा सभ में जरावल जाए वाला कोइला, पेट्रोलियम वगैरह से आ गाड़ी सभ से निकले वाला धुँआ में ई गैस पावल जाले अगर एह ईंधन सभ में गंधक के कंपाउंड मिलल होखें।

सल्फर डाइऑक्साइड पानी के साथे मिल के सल्फ्यूरिक एसिड (गंधक अम्ल) बनावे ले। आक्सीजन के साथे जब मिले ले आ एकर आक्सीडेशन होखे ला तब सल्फर ट्राइऑक्साइड बने ले जवन कि सल्फ्यूरिक एसिड में घुल के अउरी सल्फ्यूरिक एसिड बनावे ले। एकर इस्तेमाल सल्फाइड बनावे में होला।

हाल के खबरन के मोताबिक भारत एह गैस के वायुमंडल में निकास करे वाला सभसे प्रमुख देस बन रहल बा।

## संदर्भ

श्रेणी:हवा प्रदूषण
श्रेणी:गैस
धुआँ

230px|thumb|मैदान में जरत आगि आ निकलत धुआँ
**धुँआ** चाहे **धूआँ** () हावा में मौजूद महीन ठोस कण, द्रव (लिक्विड) कण आ गैस सभ के मिलजुल रूप होला जे कौनों पदार्थ के जरले (दहन होखे) आ प्रोलाइसिस के होखे के कारण पैदा होला आ वायुमंडल के हावा में पहुँचे ला आ मिल जाला। घन धुआँ देखलाई पड़े ला आ ढेर घन होखे पर नजर के रोक के अपने पाछे के चीज के देखलाई देवे से रोक देला।

आमतौर पर धुँआ आगि के जरले से उपउत्पाद (बाई-प्रोडक्ट) के रूप में निकले ला। ई आगि प्राकृतिक रूप से जंगल के आगि होखे, ज्वालामुखी के आगि होखे चाहे मनुष्य द्वारा उद्योग में जरावल जाए वाला ईंधन के आगि हो सके ले। एकरे अलावा धुआँ गाड़ी के इंजन में जरे वाला तेल से पैदा होखे, धूमपान (बीड़ी-सिगरेट पियले से) से निकले वाला धुआँ या अउरी कौनों किसिम के दहन (कंबशन) से निकले वाला उपउत्पाद हो सकेला। एकरे अलावा कबो-कबो सीधे धुआँ पैदा भी कइल जाला जबकि धुआँ पैदा कइल खुदे मकसद होखे, उदाहरण खातिर कीटनाशक के रूप में, शहर में मच्छर मारे खातिर फॉगिंग कइल, देहाती इलाका में गाइ-गोरू के मच्छर से बचाव खाती धुँआरन कइल वगैरह।

धुँआ के अधिकतर तत्व प्रदूषणकारी होलें।

## संदर्भ


श्रेणी:हवा प्रदूषण
ड्रमलिन

240px|thumb|ओंटैरियो झील के लगे एगो ड्रमलिन मैदान (फील्ड)
**ड्रमलिन** ग्लेशियर वाला इलाका में, ग्लेशियर से होखे वाला जमाव के दौरान बने वाला एगो थलरूप हऽ। एह शब्द के उत्पत्ती आयरिश भाषा से भइल हवे आ एकर शाब्दिक अरथ होला 'एक दिसा में लमछर पहाड़ी'। ई ड्रमलिन सभ ग्लेशियर से होखे वाला जमाव (डिपोजीशन या निक्षेप) से बने लें आ इनहन के आकृती उल्टा चम्मच या फिर जमीन में दबाइल अंडा नियर होखे ला; एक ओर से ढाल तेज होला जबकि दुसरे ओर के ढाल तुलना में मंद होखे ला। ई सीधा सीधा लम्छर भी हो सके लें आ पैराबोला के आकृति में हो सके लें या फिर अउरी कौनों आकृति के भी हो सके लें अगर इनहन के लंबाई वाला लाइन के देखल जाय।

आमतौर पर ड्रमलिन सभ के लंबाई 1 से 2 किलोमीटर होला आ ऊँचाई लगभग 50 मीटर जबकि इनहन के चौड़ाई 300 से 600 मीटर के आसपास होखे ला। इनहन के रचना मुख्य रूप से ग्लेशियरी टिल से होला आ ई ग्लेशियर सभ के किनारे वाला हिस्सा में पावल जालें।

## संदर्भ

श्रेणी:ग्लेशियर थलरूप
पनीर

**पनीर** दूध के फार के बनावल जाए वाला एगो आइटम हवे जे बिबिध किसिम के पकवान बनावे में इस्तेमाल होला। ई यूरोपियन चीज़ के नियर होखे वाला भारतीय आइटम हवे। एक तरह से ई छेना के लगभग ठोस रूप हवे जबकि छेना मोलायम होला आ एही के दबा के पानी निकाल दिहले के बाद जम जाए पर पनीर बने ला।

पनीर भारतीय पकवान सभ में कई किसिम के पकवानन में इस्तेमाल होला जेह में बिबिध सब्जी आ करी के आइटम सामिल बाने। मटर पनीर, शाही पनीर, पालक पनीर, कड़ाही पनीर, पनीर बटर मसाला वगैरह एह सब में मुख्य बाने। एकरे अलावे पनीर के पकौड़ा आ परवठा भी बने ला।

## संदर्भ


श्रेणी:दूध के बनल आइटम
श्रेणी:भारतीय खाना
पिंगो

**पिंगो** () ग्लेशियर के किनारे वाला इलाका में बने वाला ढूह चाहे टीला नियर थलरूप हवे। पेरीग्लेशियल इलाका ऊ होला जे हमेशा जमल रहे वाला बर्फीला इलाका पर्माफ्रॉस्ट के आसपास के इलाका होला आ साल में कुछ समय खाती ऊपरी हिस्सा पघिल जाला आ ज्यादातर समय ई बर्फ के रूप में जमल रहे ला।

पिंगो एगो टीला चाहे ढूहा नियर होला आ एकरे अइसन आकृति के मुख्य कारण होला एकरे भीतर मौजूद बरफ के केंद्रक वाला हिस्सा जे जमाव आ पघिलाव के दौरान साल दर साल साइज में बड़ होखत जाला आ टीला के आकार भी एही के साथे बढ़त चल जाला। बीचा में बरफ के बड़ हिस्सा केंद्रीय भाग के रूप में होखे के कारन एकरा के **हाइड्रोलैकोलिथ** भी कहल जाला। पिंगो के ऊपरी हिस्सा में, जे आसपास के नम दलदली आ पानियाह जमीन से ऊपर होखे ला घास भी जाम जाले आ ई दलदल में बीचा-बीचा में घास के ढूहा नियर लउके लें। इनहन के आसपास के जमीन पैटर्न वाली जमीन भी हो सके ले जइसे कि बेर-बेर जमे आ पघिले से जमीनी हिस्सा पर बहुभुज के आकृती के निर्माण हो जाला।

भूगोलीय रूप से ई पिंगो सभ आर्कटिक आ उपआर्कटिक इलाका में पावल जालें जहाँ साल के कुछ हिस्सा ग्लेशीयेशन से गुजरे ला आ जम जाला। इनहन के आकार 70 मीटर ऊँचाई वाला आ लगभग 600 मीटर डायामीटर वाला हो सके ला। जब इनहन के इलाका में ग्लेशियेशन खतम हो जाला तब तब इनहन के बीचा में के बरफ के कोर पघिल जाला आ ई गड़हा धँसाव नियर बचे लें, इनहनों के पिंगो कहल जाला।

## इहो देखल जाय
* पेरीग्लेशियर प्रकृया आ थलरूप
* थलरूप सभ के लिस्ट

## संदर्भ

श्रेणी:ग्लेशियर थलरूप
श्रेणी:पेरीग्लेशियल थलरूप
ग्लेशियल थलरूप

**ग्लेशियल थलरूप** () चाहे **ग्लेशियर निर्मित थलरूप** अइसन थलरूप सभ हवें जिनहन के निर्माण ग्लेशियर के कारण भइल हवे। वर्तमान समय में पावल जाए वाला अइसन थलरूप सभ में से ज्यादातर के निर्माण *आइस एज* आ एकरा बाद के दौरान भइल रहे जब पृथिवी पर ब्यापक इलाका में बर्फ आ ग्लेशियर सभ के बिस्तार रहल आ ई ग्लेशियर पघिले आ लवटे शुरू भ गइलें। पृथिवी के कुछ इलाका, जइसे कि सहारा के रेगिस्तान वगैरह में बहुत पुराना समय के ग्लेशियर से बनल थलरूप पावल जालें जिनहना के फॉसिल थलरूप भी कहल जाला।

आज के समय में जवना-जवना इलाका में ग्लेशियर सभ सक्रिय बाने, ओह सगरो इलाका सभ में आजुओ ऐसन थलरूप सभ के निर्माण जारी बा।

## प्रमुख थलरूप
### अपरदन (कटाव) से बनल
* सर्क चाहे कोरी – कटोरी भा आरामकुर्सी नियर आकृति जहाँ से ग्लेशियर शुरू होखे ला।
* सर्क सीढ़ी 
* यू-आकार घाटी – ग्लेशियर के बहाव से बनल घाटी। एकरा ट्रफ़ घाटी भी कहल जाला।
* अरेत 
* नुनाटक
* सीढ़ीदार घाटी

### निक्षेप (जमाव) से बनल
* एस्कर
* केम आ केटल
* मोरेन
* ड्रमलिन
* आउटवाश मैदान

### ग्लेशियरी झील आ ताल-तलाब
* केटल झील
* टार्न
* पैटरनास्टर झील
* ग्लेशियल झील

### बरफ के थलरूप
* बर्गश्रुंड
* पिंगो

## संदर्भ


थल
श्रेणी:ग्लेशियर
तापीय भूमध्यरेखा

230px|thumb|सालाना औसत तापमान के बितरण।
230px|thumb|बिबिध किसिम के भूमध्यरेखा सभ। लाल रंग से तापीय भूमध्यरेखा देखावल गइल बा।
**तापीय भूमध्यरेखा** (Thermal equator) पृथिवी के चारों ओर से घेरे वाली एगो पेटी (बेल्ट भा ज़ोन) हवे, चाहे रेखा हऽ, जे अइसन जगह सभ के द्वारा परिभाषित कइल जाले जहाँ-जहाँ हर देशांतर रेखा पर सभसे जादे औसत तापमान दर्ज कइल जाला। तापमान के ई माप सालाना औसत हो सके ला, महीनावार औसत तापमान हो सके ला चाहे सीजन अनुसार हो सके ला या फिर कौनों समय बिसेस पर नापल तापमान भी हो सके ला। कुछ संदर्भ में एकरा के **सौर भूमध्यरेखा** भी कहल जाला।

कुछ जगह पर एकरा के रेखा के रूप में परिभाषित कइल जाला जबकि कुछ जगह एकरा के जोन या पट्टी के रूप परिभाषित कइल जाला। हालाँकि, चाहे जवना तरीका से परिभाषित कइल जाय, एक बात तय बा कि कौनों देशांतर रेखा (उत्तर-दखिन खींचल काल्पनिक रेखा) के सहारे एकदम उत्तर यानी उत्तरी ध्रुव आ एकदम दक्खिन यानी दक्खिनी ध्रुव के लगे सभसे कम औसत तापमान दर्ज कइल जाई; मतलब की सभसे ढेर तापमान कहीं बीचा में होखी। आदर्श रूप से सभसे ढेर तापमान भूमध्य रेखा के सहारे होखे के चाहीं बाकी अइसन ना होला काहें की समुंद्र-थल आ अउरी लोकल चीज के परभाव तापमान पर पड़े ला। एही कारण अगर औसत अधिकतम तापमान के नक्शा पर प्लाट कइल जाय तब ई अलग अलग सीजन में अलग-अलग जगह (मूल भूमध्य रेखा के उत्तर भा दक्खिन) देखे के मिली। यही जगह सभ के स्थिति के अनुसार कौनों महीना, सीजन, साल चाहे कई सालन के लांग टर्म औसत के प्लाट कइल जा सके ला आ तापीय भूमध्य रेखा के कल्पना कइल जा सके ला।

आसान रूप में कहल जाय तब, पृथिवी के भूमध्य रेखा के आसपास जवना बेल्ट में सभसे ढेर तापमान रिकार्ड कइल जाला उहे तापीय भूमध्यरेखा (थर्मल इक्वेटर) हवे आ ई सीजन अनुसार उत्तर-दक्खिन सरकत रहे ला काहें कि सुरुज के लंबवत पड़े वाली किरन सभ के अस्थान साल के अलग-अलग सीजन में बदलत रहे ला। सीजन के साथ ई खसकाव भी अलग-अलग जगह अलग-अलग मात्रा में होला, उदाहरण खाती अफिरका महादीप के ऊपर ई खास्काव दुसरे तरह के होला आ अटलांटिक महासागर में दुसरे तरह के। एगो अनुमान के अनुसार अटलांटिक में जाड़ा के समय में तापीय भूमध्यरेखा के स्थिती 1° N में होले जबकि गरमी के सीजन में ई दक्खिन अमेरिका के किनारे वाल हिस्सा में 10° N आ अफिरका के किनारे वाला अटलांटिक में 18° N तक ले चहुँप जाला।

एह खासकाव के मौसम पर भारी परभाव पड़े ला। ख़ास तौर से मानसूनी इलाका सभ में।

## संदर्भ

श्रेणी:जलवायु बिज्ञान
बूढ़ी गंडक

**बूढ़ी गंडक** नदी भारतीय राज्य बिहार में बहे वाली गंगा नदी के सहायिका नदी हवे। ई गंडक नदी के पूरुब ओर एगो पुरान चैनल में बहे ले। एकरा किनारे कस्बा नरकटियागंज, इतिहासी अस्थान लउरिया नंदनगढ़ आ मुजफ्फरपुर नियर शहर बाने।

## रस्ता
ई नदी बिहार के पच्छिम चंपारण जिला में बिसंभरपुर के लग्गे चौतरवा चुआर से निकसे ले आ आगे जा के पूरबी चंपारन से हो के बहे ले। एकरे बाद ई दक्खिन के मुड़े ले। अपना उदगम से करीबन पचास किलोमीटर बहे के बाद एह में दू गो अउरी नदी आ के मिले लीं। एकरे बाद ई दक्खिन-पूरुब मुँह के बहे ले आ मुजफ्फरपुर जिला में बहे ले। एहिजा ई कई गो चैनल में बंटा जाले आ ई धारा सभ फिर से आपस में जुड़ जालीं। एकरे बाद ई टेढ़-टाढ़ रास्ता से बहत समस्तीपुर आ बेगूसराय जिला से हो के गुजरे ले। खगड़िया जिला में ई खगड़िया कस्बा के बगल से हो के गुजरे ले आ आगे जा के गंगा नदी में मिल जाले।

नदी के कुल लंबाई करीबन 320 किलोमीटर (200 मील) बा आ ई लगभग 10,150 वर्ग किलोमीटर एरिया के पानी बहा के गंगा में पहुँचावे ले।

## संदर्भ

श्रेणी:बिहार के नदी
हिंडन नदी

**हिंडन नदी** उत्तरी भारत के उत्तर प्रदेश राज्य में एगो महत्वपूर्ण नदी हवे। ई जमुना नदी के सहायिका हवे आ गंगा-जमुना के दुआबा के ऊपरी हिस्सा में बहे ले। नदी के उदगम सहारनपुर जिला में ऊपरी शिवालिक श्रेणी से होखे ला आ ई गाजियाबाद से हो के आगे ग्रेटर नोएडा के ठीक आगे जा के तिलवाड़ा गाँव के लगे जमुना नदी में मिल जाले। नदी कुल  लंबाई वाली हवे आ एकर थाला (बेसिन)  एरिया पर बिस्तार लिहले बा। ई पूरा तरीका से बरसात पर आधारित नदी हवे।

## रास्ता
नदी उत्तर प्रदेश के सहारनपुर जिला में निकले ले। एकर उदगम ऊपरी शिवालिक श्रेणी से होखे ला। नदी अपना रास्ता में मुजफ्फरनगर, मेरठ, बागपत जिला सभ आ गाजियाबाद, नोएडा आ ग्रेटर नोएडा से हो के गुजरे ले। ई सेक्टर 150 के दक्खिनी सीमा पर जमुना नदी में मिल जाले।

## प्रदूषण

हिंडन एगो काफी प्रदूषित नदी हवे। एगो अध्ययन में हिंडन के किनारे सब्जी के खेती के उपज में भारी मात्रा में घातक तत्व होखे के बात सोझा आइल।

## संदर्भ

श्रेणी:उत्तर प्रदेश के नदी
श्रेणी:दिल्ली
सिगरेट

**सिगरेट** एगो कागज में लपेटल तमाकू वाला चीज हवे जेकरा के जरा के धूमपान कइल जाला।

## इहो देखल जाय
* हुक्का
* बीड़ी
* सिगार

श्रेणी:धूमपान
रासायनिक तत्वन खातिर डेटा रिफरेंस के लिस्ट

Values for many properties of the **[[Chemical element|elements]]**, together with various references, are collected on these **[[data page]]s**.

## रासायनिक तत्व सभ खातिर रिफरेंस
* रासायनिक तत्व सभ के लिस्ट &mdash; atomic mass, atomic number, symbol, name
* Abundances of the elements (data page) &mdash; Earth's crust, sea water, Sun and solar system
* Atomic radii of the elements (data page) &mdash; atomic radius (empirical), atomic radius (calculated), van der Waals radius, covalent radius
* तत्वन के उबाल ताप (डेटा पन्ना) &mdash; उबाल ताप
* Critical points of the elements (data page) &mdash; Critical point
* Densities of the elements (data page) &mdash; Density (solid, liquid, gas)
* Elastic properties of the elements (data page) &mdash; Young's modulus, Poisson ratio, bulk modulus, shear modulus
* Electrical resistivities of the elements (data page) &mdash; Electrical resistivity
* Electron affinity (data page) &mdash; Electron affinity
* Electron configurations of the elements (data page) &mdash; Electron configuration
* Electronegativities of the elements (data page) &mdash; Electronegativity (Pauling scale)
* Hardnesses of the elements (data page) &mdash; Mohs hardness, Vickers hardness, Brinell hardness
* Heat capacities of the elements (data page) &mdash; Heat capacity
* Heats of fusion of the elements (data page) &mdash; Heat of fusion
* Heats of vaporization of the elements (data page) &mdash; Heat of vaporization
* Ionization energies of the elements (data page) &mdash; Ionization energy (in eV) and molar ionization energies (in kJ/mol)
* List of oxidation states of the elements &mdash; Oxidation state
* Melting points of the elements (data page) &mdash; Melting point
* Speeds of sound of the elements (data page) &mdash; Speed of sound
* Thermal conductivities of the elements (data page) &mdash; Thermal conductivity
* Thermal expansion coefficients of the elements (data page) &mdash; Thermal expansion
* तत्वन के भाप दाब (डेटा पन्ना) &mdash; भाप दाब

## इहो देखल जाय
टेनेसी नदी

**टेनेसी नदी** अमेरिका के एगो प्रमुख नदी हवे। ई मिसीसिपी नदी सिस्टम के ओहायो नदी के सहायिका हवे। टेनेसी नदी एह पर बनल विल्सन बान्ह खातिर प्रसिद्ध हवे।

## संदर्भ

## बाहरी कड़ी

* Tennessee Rivers
* Map of Tennessee River in Alabama
* Tennessee River Navigation Charts
* Chickamauga dam progress

श्रेणी:उत्तर अमेरिका के नदी
श्रेणी:अमेरिका के नदी
एरोसोल

**एरोसोल** (), हवा चाहे कौनों अउरी गैस में बहुत महीन ठोस कण या फिर द्रव (लिक्विड) अवस्था में बहुत महीन बुनी सभ के लटकल रहे आ तैरत रहे से बने वाला मिक्सचर हवे। मने कि अइसन गैस जेह में कुछ मात्रा में ठोस कण या महीन बुन्नी के रूप में कौनो लिक्विड सस्पेंसन के स्थिति में होखे। एह परिभाषा के हिसाब से बादर आ कोहरा भी एक तरह के एरोसोल हवें काहें कि हवा में पानी के बुन्नी या बर्फ के महीन कण के टंगाइल रहे के कारण बादर आ कोहरा बने ला।

एरोसोल सभ में लिक्विड भा ठोस कण सभ के डायामीटर बहुधा 

## संदर्भ

## स्रोत ग्रंथ
* 
* 

## बाहरी कड़ी
* International Aerosol Research Assembly 
* American Association for Aerosol Research
* NIOSH Manual of Analytical Methods (see chapters on aerosol sampling)

श्रेणी:हवा
श्रेणी:हवा प्रदूषण
अमेरिका के नदी सभ के लिस्ट

**अमेरिका के नदी सभ** में 38 गो प्रमुख नदी बाड़ी सऽ जिनहन के लंबाई  से ढेर बा। एह नदी सभ के एगो लिस्ट नीचे दिहल जात बा। लिस्ट के नीचे प्रमुख नदी सभ के नक्सा पर लोकेशन भी देखावल गइल बाटे।

## लिस्ट



## नक्शा

## नोट


## संदर्भ

*
एन्साइक्लोपीडिया ब्रिटैनिका

**एन्साइक्लोपीडिया ब्रिटैनिका** (*Encyclopædia Britannica*; मने कि:*ब्रिटेन के ज्ञानकोश*) अंग्रेजी भाषा में एगो ज्ञानकोश हवे। अंग्रेजी भाषा के ज्ञानकोश सभ में ई सभसे पुरान ज्ञानकोश हऽ जे अभिन ले प्रकाशन में बा। एकर पहिला संस्करण 1768 से 1771 के बीचा में तीन खंड में छपल आ कागज पर छपे वाला एकर अंतिम संस्करण, 15वाँ संस्करण रहल जे 32 खंड में साल 2010 में छपल आ एह में 32 हजार छऽ सौ चालिस पन्ना रहलें। एकरे बाद से ई डिजिटल आ ऑनलाइन प्रकाशन में बा।
फासीवाद

**फासीवाद** (; ) एक किसिम के अराजकतावादी (रैडिकल), सत्तावादी (अथॉरिटैरियन), अतिराष्ट्रवाद (अल्ट्रानेशनलिज्म) हऽ जेह में डिक्टेटरशिप, बिपक्ष के जबरियन दबा के रखल, आ समाज आ अर्थबेवस्था पर कठोर शासन के बिसेसता होला। 20वीं-सदी के सुरुआत में यूरोप में ई बिचारधारा प्रमुखता हासिल कइलस। पहिला फासीवादी आंदोलन इटली में सुरू भइल, पहिला बिस्व जुद्ध के दौरान, आ ई यूरोप के अउरियो देसन में फइल गइल। उदारवाद, मार्क्सवाद, आ अराजकतावाद (एनार्किज्म) के बिरुद्ध, परंपरागत रूप से दक्खिनपंथ आ बामपंथ के बिभाजन में एकरा के अति-दक्खिन (फ़ार-राइट) कटेगरी में रखल जाला।  वास्तव में फासीवाद के ओह मायने में विचारधारा ना कहल जा सके ला जे तरे मार्क्सवाद चाहे उदारवाद के देखल जाला, ई बिचारधारा हइए ना हवे बलुक एक किसिम के नीति हवे; चाहे क्रिया भा काम करे के तरीका ढेर हवे; बिचारधारा आ सिद्धांत कम हऽ आ बेहवार जादे हऽ।

## इहो देखल जाय
* नाजीवाद
* उदारवाद
* मार्क्सवाद

## संदर्भ

## बाहरी कड़ी

* ''The Doctrine of Fascism'' by Benito Mussolini (1932) 
* Authorized translation of Mussolini's "The Political and Social Doctrine of Fascism" (1933) (PDF). media.wix.com.
* Readings on Fascism and National Socialism by Various&nbsp;– Project Gutenberg
* "Eternal Fascism: Fourteen Ways of Looking at a Blackshirt" – Umberto Eco's list of 14 characteristics of Fascism, originally published 1995.

श्रेणी:राजनीतिक सिस्टम
श्रेणी:नेशनलिज्म
गोरख पाण्डेय

**गोरख पाण्डेय** (1945 – 29 जनवरी 1989) भोजपुरी अउरी हिंदी भाषा कऽ एगो कवी रहलें। उत्तर प्रदेश के देवरिया जिला के एगो गाँव में जनमल पांडे आपन पढ़ाई बनारस हिंदू विश्वविद्यालय से कइलें आ बैचारिक रूप से जनसंघर्ष के कवी मानल जालें। हिंदी के आधुनिक कबिता के कुछ बिसिस्ट कवी लोग में इनकरो नाँव लिहल जाला।

बाद में पांडे बनारस से जेएनयू, दिल्ली चल गइलें आ उहाँ रिसर्च एसोसियेट (आरए) रहलें। एह दौरान दिमागी बेमारी सिजोफ्रीनिया के चलते एक दिन जेएनयू के हास्टल के कमरा में आत्महत्या कइ लिहलें। इनके तीन गो संग्रह इनका मौत के बाद छ्पलें।

## रचना संसार

;कबिता
* *भोजपुरी के नौ गीत*
* *जागते रहो सोने वालों* (1983)
* *स्वर्ग से बिदाई* (1989) 
* *समय का पहिया* (1990) आ 
* *लोहा गरम हो गया है* (2004)

;बैचारिक गद्य
* *धर्म की मार्क्सवादी व्याख्या*

## संदर्भ

## बाहरी कड़ी
* जब जनेऊ तोड़ कर दिल्ली से घर आए थे गोरख पांडे (29 जनवरी 2018), द्वारा: प्रियंका दुबे. बीबीसी हिंदी खातिर. 

श्रेणी:1945 में जनम
श्रेणी:1989 में निधन
श्रेणी:हिंदी-भाषा के कवि
श्रेणी:देवरिया जिला के लोग
श्रेणी:भोजपुरी-भाषा के कवि
श्रेणी:आत्महत्या कइ के मरे वाला लोग
पीएसएलवी

**पोलर सैटेलाइट लांच व्हीकल** (Polar Satellite Launch Vehicle; अर्थ: ध्रुवीय उपग्रह लांच यान) जेकरा के छोटनाँव **पीएसएलवी** (PSLV) के परसिद्ध नाँव से बेसी जानल जाला, भारत के अंतरिक्ष अनुसंधान संस्था इसरो द्वारा इस्तेमाल कइल जाए वाला उपग्रह लांच यान हवे। इंटरनेट मीडियम लिफ्ट वाला यान हऽ आ मूल रूप से आइआरएस सीरीज (रिमोट सेंसिंग सैटेलाइट) के उपग्रह सभ के पृथिवी के ध्रुवी कक्षा में अस्थापित करे खाती डेवेलप कइल गइल रहल।

## इहो देखल जाय
* जीएसएलवी
* इसरो

## संदर्भ

श्रेणी:अंतरिक्ष अनुसंधान
जीएसएलवी

170px|thumb|जीएसएलवी
**जियोसिनक्रोनस सैटेलाइट लॉन्च व्हीकल** (Geosynchronous Satellite Launch Vehicle) चाहे संछेप में **जीएसएलवी** (GSLV) भारत के अंतरिक्ष अनुसंधान के हिस्सा के रूप में इसरो द्वारा इस्तेमाल होखे वाला एगो उपग्रह लॉन्चर हवे। एह सीरीज के कुल बारह (2018 तक ले) लॉन्च भइल बाने जिनहन में सभसे पहिला साल 2001 में भइल रहे।

हालाँकि, **जीएसएलवी मार्क थ्री** जे सभसे हालिया लॉन्च हवे, एह सीरीज के नाँव साझा करे ला बाकी ई एकदम्मे से अलगा टाइप के लॉन्चर हवे।

## इहो देखल जाय
* पीएसएलवी
* इसरो

श्रेणी:अंतरिक्ष अनुसंधान
गुलाब बाई

**गुलाब बाई** (1926–1996) जिनके **गुलाब जान** के नाँव से भी जानल जाय, भारत में एगो परसिद्ध नौटंकी कलाकार रहली। मानल जाला कि ई पहिली औरत नौटंकी कलाकार रहली, इनका से पहिले नौटंकी सभ में औरतन के पाट मर्दाने लोग खेले। गुलाब बाई एह बिधा के आगे बढ़ावे आ एगो अलगे ऊँचाई ले चहुँपावे में आपन जोगदान कइली। बिहार के हरिहर क्षेत्र में कातिक के पुर्नवासी से शुरू हो के एक महिन्ना चले वाला सोनपुर मेला में गुलाब बाई के गजबे जलवा रहल करे।

गुलाब बाई आपन खुद के नौटंकी कंपनी अस्थापित कइली – *दि ग्रेट गुलाब थियेटर कंपनी* आ ई मंडली सफल भी रहल। भारत सरकार गुलाब बाई के साल 1990 में भारत के चउथा सभसे बड़ नागरिक सम्मान पद्मश्री से सम्मानित कइलस। एकरे छह बरिस बाद गुलाब बाई के 1996 में निधन भ गइल।

## इहो देखल जाय
* नौटंकी

## संदर्भ

श्रेणी:1926 में जनम
श्रेणी:1996 में निधन
श्रेणी:पद्मश्री सम्मानित
श्रेणी:उत्तर प्रदेश के लोग
श्रेणी:भारतीय गायिका
अनुकूलतम जनसंख्या

260px|thumb|जनसंख्या आ कुल मिले वाला आउटकम के बीचा के संबंध देखावत ग्राफ |alt=graph focusing on optimum values
कौनों भी देस चाहे इलाका में, **अनुकूलतम जनसंख्या** (, *ऑप्टिमम पॉपुलेशन*) ओह स्थिति के कहल जाला जब ओह देस भा इलाका कऽ संसाधन सभ के तुलना में ब्यक्ति लोग के संख्या (मने कि जनसंख्या) संतुलन के इस्थिति में रहे ले। यानी कि ई जनसंख्या के अइसन साइज होला जे चुनल गइल टारगेट सभ खातिर सभसे बेहतरीन रिजल्ट देवे ला।

एगो अन्य परिभाषा के अनुसार जनसंख्या के अइसन साइज जे दिहल गइल दशा सभ में सभसे ढेर प्रति ब्यक्ति इनकम सुनिश्चित करे, उहे ऑप्टिमम जनसंख्या होला। वास्तव में ई अंडरपापुलेशन आ ओभरपापुलेशन के स्थिति सभ के बीचोबीच के बैलेंस वाली इस्थिति हवे। अंडर पापुलेशन के मतलब होला कि संसाधन के इस्तेमाल भरपूर होखे भर के जनसंख्या ना बा आ कुल इनकम एकरे चलते कम बाटे; ओहीजे ओभर पापुलेशन के मतलब ई कि जनसंख्या अतना बेसी बा कि संसाधन पर दबाव बा आ कुल इनकम जादे लोग में बंटा जाए के कारन हर एक आदमी के इनकम कम बाटे।

ई कांसेप्ट ब्रिटिश अर्थशास्त्री हेनरी सिज़ेविक द्वारा दिहल गइल।

## एस्टीमेट
इष्टतम मानव जनसंख्या के अनुमान लगावे में अक्सर बिबिध एंड-टार्गेट सभ के एक साथ संतुलित कइल जाला आ अलग-अलग अंत-लक्ष्य सभ पर अलग-अलग जोर दिहला से अनुमान सभ के बीच परिवर्तनशीलता पैदा होला।

इष्टतम दुनिया के जनसंख्या के अनुमान पॉल आर एहरलिच द्वारा सह-लेखक एगो टीम द्वारा लगावल गइल बा। एह अनुमान में अंतिम लक्ष्य सभ में शामिल रहलें:

* सभ्य धन आ संसाधन सभका के दिहल जाव
* सभका के बुनियादी मानवाधिकार
* सांस्कृतिक विविधता के संरक्षण के बारे में बतावल गइल बा
* बौद्धिक, कलात्मक, आ तकनीकी रचनात्मकता के भत्ता दिहल जाव
* जैव विविधता के संरक्षण के बारे में बतावल गइल बा

एकरे आधार पर, 1994 के अध्ययन में इष्टतम जनसंख्या के अनुमान लगभग 1.5 बिलियन से 2 बिलियन लोग के रहल। एहरलिच 2018 में द गार्जियन खातिर दिहल एगो साक्षात्कार में एह अनुमान के दोहरवलें। साल 2014 के प्रोसीडिंग्स ऑफ द नेशनल एकेडमी ऑफ साइंसेज ऑफ द यूनाइटेड स्टेट्स ऑफ अमेरिका में प्रकाशित एगो अध्ययन में ई निष्कर्ष निकालल गइल कि, 2100 ले प्रति मादा एक बच्चा के प्रजनन क्षमता में कमी के मॉडल के साथ, आबादी के 2 तक कम करे में कम से कम 140 साल लागी अरब लोग के 2153 तक ले पहुँचल।

## संदर्भ

श्रेणी:जनसंख्या
श्रेणी:जनसंख्या बिज्ञान
श्रेणी:जनसंख्या भूगोल
8के रिजोल्यूशन

**8के रिजोल्यूशन** जेकरा के **8के यूएचडी** (8K UHD) के नाँव से भी जानल जाला, कौनों भी स्क्रीन चाहे डिस्प्ले हऽ जेकर चौड़ाई आठ हजार पिक्सेल के होखे। अक्षर K के मलतब *किलो*, मने की हजार हवे आ यूएचडी के पूरा मतलब अल्ट्रा हाइ डेफिनिशन हवे। वर्तमान (2018 में) समय में अबतक ले के ई सभसे ढेर रिजोल्यूशन बा जे डिस्प्ले आ सिनेमैटोग्राफी में इस्तेमाल हो रहल बाटे।

8के रिजोल्यूशन में, स्क्रीन के चौड़ाई (मने के हौरिजेंटल चाहे बेंड़ी-बेंड़ा) 7,680 पिक्सेल के होला आ पूरा इमेज के माप (7680×4320) होला; एही से एकरा के 4320पी भी कहल जाला जे एकरे वर्टिकल पिक्सेल साइज के आधार पर रखल नाँव हवे।

श्रेणी:डिजिटल इमेजिंग
श्रेणी:फिलिम आ बीडियो टेक्नोलॉजी
ब्रूस विलिस

**वाल्टर ब्रूस विलिस** (Walter Bruce Willis; जनम 19 मार्च 1955) एगो अमेरिकी एक्टर, प्रोड्यूसर, आ गायक बाड़ें। विलिस जर्मन महतारी आ अमेरिकी पिता के संतान हवें जिनके जनम जर्मनी में भइल आ 1957 में इनके परिवार अमेरिका आ गइल। इनके कैरियर के सुरुआत ऑफ़-ब्राडवे स्टेज से 1970 के दशक में सुरू भइल। एकरे बाद इनके पहिचान आ परसिद्धि मिलल एगो हिट धारावाहिक *मूनलाइटिंग* (1985–89) में मुख्य किरदार निभावे से। एकरे बाद ई कई गो फिलिम सभ में अइलें आ इनका के एगो "एक्शन हीरो" मानल जाला एकर कारन इनके डाइ हार्ड फ्रेंचाइज (1988–2013) में जॉन मक्क्लेन के रोल आ अउरी कई फिलिम सभ में अइसने रोल कइल मानल जा सके ला।

इनके एक्टिंग वाली अउरी फिलिम सभ में *[[डेथ बिकम्स हर]]* (1992), *[[पल्प फिक्शन]]* (1994), *12 मंकीज* (1995), *दि फिफ्थ एलिमेंट* (1997), *आर्मागेडॉन* (1998), *[[दि सिक्स्थ सेन्स]]* (1999), *अनब्रेकेबल* (2000), *सिन सिटी* (2005), *रेड* (2010), *मूनराइज किंगडम*, *दि ऍक्सपैंडेबल्स 2*, आ *लूपर* (2012) बाड़ी सऽ। ब्राडवे में ई माइजरी नाँव के उपन्यास के एडाप्टेशन से आपन शुरूआत कइलें।

एगो संगीतकार के रूप में, *दि रिटर्न ऑफ़ ब्रूनो* नाँव के एल्बम, 1987 में रिलीज कइलें। एकरे बाद से ई दू गो अउरी सोलो एल्बम 1989 आ 2001 में निकाल चुकल बाड़ें।

विलिस के कई गो पुरस्कार आ सम्मान मिलल बाने जेह में से प्रमुख बाड़ें: गोल्डन ग्लोब अवार्ड, दू गो प्राइमटाइम एमी एवार्ड, आ दू गो पीपल्स च्वाइस अवार्ड। साल 2006 में ई हॉलीवुड वाक ऑफ़ फेम में एगो स्टार रिसीव कइने।

## इहो देखल जाय
* डाइ हार्ड (फ्रेंचाइज)

## संदर्भ

श्रेणी:1955 में जनम
श्रेणी:जियत लोग
श्रेणी:अमेरिकी एक्टर
मानव प्रजाति

**प्रजाति** (; *रेस*) पृथिवी पर मनुष्यन के अलग-अलग ग्रुप में बिभाजित करे के एगो तरीका हवे। एकदम सुरुआत में भाषा, ओकरे बाद राष्ट्रीयता आ सतरहवीं सदी के बाद शरीर के लच्छन के आधार पर पूरा दुनियाँ के मनुष्यन के कई भाग में बाँट के देखल जाला। वर्तमान में, बिद्वान लोग एह किसिम के बिभाजन आ बर्गीकरण के सामाजिक रचना (सोशल कंस्ट्रक्ट) माने ला, मने कि अइसन वर्गीकरण जे कौनों प्रकार से समाज आ संस्कृति में एक किसिम के मतलब रखत होखे। भले ई बँटवारा शारीरिक लच्छन के आधार के कुछ हद ले सामिल करत होखे, एकर कौनों मजबूत जीव बैज्ञानिक आधार नइखे।

मनुष्य के प्रजाति सभ में अध्ययन मनुष्य बिज्ञान, मानव भूगोल आ जनसंख्या भूगोल नियर बिसय सभ में कइल जाला।

## संदर्भ

श्रेणी:मानव बिज्ञान
श्रेणी:मानव भूगोल
श्रेणी:भूगोल के शाखा
क्लाइटोरिस

**क्लाइटोरिस** (; हिंदी: *भगनासा* चाहे *भगशेफ*) एगो मादा अंग हवे जे लगभग सारा मैमल (अपना बच्चा के ढूध पियावे वाला जानवर) सभ में आ कुछ अउरी जानवर सभ में पावल जाला। मनुष्यन में ई अंग औरत के गुप्तअंग सभ के हिस्सा होला आ पेशाब के मार्ग के ठीक ऊपर, जहाँ *लैबिया माइनर* (जञनी के अंदरूनी ओठ नियर अंग) जुड़े लें, ओहिजे एगो छोट उभार नियर होखे ला।

ई औरत सभ में, नर मनुष्य के शिशन के समकक्ष अंग हवे, हालाँकि ई बहुत बिकसित ना होखे ला आ एह में कौनों *डिस्टल ओपनिग* मने के बाहर खुले वाला छेद ना होला। एह अंग के, प्रजनन में कौनों रोल ना होला न एह अंग के जरिये पेशाब निकसे ला; हालाँकि मनुष्य के अलावा कुछ अइसन जानवर जरूर बाने जे एह अंग के इस्तेमाल पेशाब करे आ जननांग के रूप में इस्तमाल करे लें। उदाहरण खाती, चित्तीदार हाइना (लकडबग्घा के एगो प्रजाति) जेकर क्लाइटोरिस भरपूर बिकसित अंग होला, एही के जरिये पेशाब कइल, संभोग कइल आ बच्चा जनले के काम करे ला

## संदर्भ

श्रेणी:शरीर के अंग
इंटरनेशनल स्पेस इस्टेशन

**इंटरनेशनल स्पेस स्टेशन** () चाहे संछेप में (**ISS**) एगो स्पेस इस्टेशन हवे, मने कि अइसन अंतरिक्ष उपग्रह जहाँ मनुष्य के रहे लायक बनावटी वातावरण तइयार कइल गइल बा। ई इस्टेशन कई बेर में खंड-खंड में अंतरिक्ष में भेजल गइल आ जोड़ल गइल, एकर पहिला हिस्सा भा खंड साल 1998 में भेजल गइल आ नवंबर 2000 में अहिजा लंबा समय ले रहे खातिर अंतरिक्ष यात्री लोग चहुँपल। तब से ले के अबतक ले ई हमेशा आबाद रहल बा।

## संदर्भ

श्रेणी:खगोलिकी
श्रेणी:अंतरिक्ष अनुसंधान
एशिया के सभसे लमहर नदी सभ के लिस्ट

[260px|thumb|एशिया के सभसे लमहर नदी, चीन में मौजूद [यांग्त्सी नदी, के थाला के नक्शा]]
**[[एशिया|एशिया महादीप]] के सभसे लमहर [[नदी]] सभ** कऽ लिस्ट नीचे दिहल जा रहल बा। एह लिस्ट में टॉप 10 गो नदी आ उनहन के थाला के देस आ लंबाई दिहल गइल बा:

## लिस्ट

## इहो देखल जाय
* एशिया के भूगोल

## संदर्भ

*
श्रेणी:महादीप अनुसार लिस्ट
नदी
नीझन्या तुंगूस्का

**नीझन्या तुंगूस्का** चाहे **नीज़न्या टुंगूस्का** ( माने: निचली टुंगूस्का) रूस देस के साइबेरिया इलाका में बहे वाली एगो नदी हवे। ई नदी येनेसी नदी के सहायिका नदी हवे आ एह में दहिने से आ के मिले ले।

तुन्गूस्का के तीरे क्रास्नोयार्स्क प्रांत के शहर टूरा बसल बाटे। एह नदी के कुल लंबाई  बाटे आ ई अक्टूबर के महिना के बीच में जम जाले आ जून तक ले जमल रहे ले।

## संदर्भ

श्रेणी:एशिया के नदी
श्रेणी:रूस के नदी
मेहदी हसन

**मेहदी हसन ख़ान** (18 जुलाई 1927 – 13 जून 2012) एगो पाकिस्तानी ग़ज़ल गायक रहलें। अबिभाजित भारत के राजस्थान के लूणा गाँव में इनके जनम भइल; परिवार संगीत के पुराना घराना सभ में से एक रहल; संगीत सुरुआती शिक्षा परिवारे से मिलल आ बिभाजन के बा पाकिस्तान चल गइलें। रेडियो पाकिस्तान से गायकी के मोका मिलल आ ग़ज़ल गावे के प्रेरणा भी एहिजे से मिलल। 

अपना कैरियर में मेहदी हसन बहुतन ग़ज़ल गवलें। इनका के एह बिधा में सभसे ऊँच दर्जा मानल जाला आ "शहंशाहे-ग़ज़ल" के उपाधि इनका के मिलल। एकरे अलावा खान साहब पाकिस्तानी फिलिम इंडस्ट्री में भी गायक के रूप में चोटी के कलाकार के रूप में रहलें। ग़ज़ल गायकी के दुनिया में ब्यापक करे खाती इनके बिसेस जोगदान मानल जाला। इनके परभाव बाद के कई गायक लोग पर पड़ल जेह में परसिद्ध ग़ज़ल गायक जगजीत सिंह आ फिलिमी गायक सोनू निगम नियर लोग सामिल बा।

## संदर्भ

श्रेणी:1927 में जनम
श्रेणी:2012 में निधन
श्रेणी:पाकिस्तान के लोग
श्रेणी:सिंगर
श्रेणी:प्लेबैक सिंगर
फाउंडेशनल मॉडल ऑफ़ एनैटमी

***फाउंडेशनल मॉडल ऑफ़ एनैटमी*** () एगो संदर्भ के चीज हवे जे शरीररचना (एनैट्मी) खातिर औपचारिक नाँव, रचना, परिभाषा, कटेगरी वगैरह के जानकारी के भंडार के रूप में बा। एह जानकारी भंडार आ संदर्भतंत्र के अंदर 75 हजार कटेगरी आ 1 लाख 20 हजार ले टर्मिनाल्जी बा।

एफएमए के बिकास करे वाला आ रखरखाव करे वाला वाशिंगटन युनिवर्सिटी के एगो ग्रुप बा।

## इहो देखल जाय
* टर्मिनोलॉजिया एनॅटमिका
* ग्रे'स एनैट्मी

## संदर्भ

## बाहरी कड़ी

*The Foundational Model of Anatomy Ontology
*The Foundational Model of Anatomy Browser 
*FMA Ontology Browser
ग्रेज़ एनैटमी

**ग्रेज़ एनैटमी** () अंग्रेजी भाषा के एगो किताब हवे जे शरीर के रचना, यानी अलग-अलग अंग सभ के बिबरन, जेकरा के शरीररचना बिज्ञान चाहे अंग्रेजी में एनैट्मी कहल जाला, के पढ़ाई करे खाती लिखल गइल हवे। एकर मूल लेखक हेनरी ग्रे रहलें।

ई किताब पहिली बेर 1858 में इंग्लैंड में छपल। शरीर रचना के बिबरन के क्षेत्र में ई किताब बहुत जबरदस्त परभाव वाली रहल आ इहे कारन बा कि मूल किताब के आज तक ले सुधारल आ छापल जा रहल बाटे। साल 2018 तक ले, एकर सभसे नाया संस्करण 41वाँ संस्करण रहल जे 2015 में छपल

## संदर्भ

## बाहरी कड़ी

* Online version of ''Gray's Anatomy'' &mdash; The complete 20th U.S. edition of Gray's *Anatomy of the Human Body*, published in 1918. NB: This is the most recent American version that is in the public domain.
* First edition of ''Gray's Anatomy'', 1858 (direct PDF link)
* ''Gray's Anatomy''. 2014. Episode 5 of the BBC TV series *The Beauty of Anatomy*. 
* 

श्रेणी:शरीररचना बिज्ञान
टर्मिनोलॉजिया एनैटमिका

***टर्मिनोलॉजिया एनाटॉमिका*** () शरीर रचना बिज्ञान के एगो मानक हवे।

## इहो देखल जाय
* *[[ग्रेज़ एनैटमी]]*
* *[[फाउंडेशनल मॉडल ऑफ़ एनैटमी]]*

## संदर्भ

## बाहरी कड़ी

* Terminologia Anatomica on FIPAT site

श्रेणी:शरीररचना बिज्ञान
मैमल

thumb|
***मैमल*** (; हिंदी: स्तनधारी) जानवर सभ के एगो समूह हवे। ई *वर्टीब्रेट* मने कि रीढ़दार जानवर सभ के उपसमूह हवे जेकरा के बैज्ञानिक भाषा में *मैमेलिया* बर्ग के नाम से जानल जाला आ ई *रेप्टाइल* सभ से एह मामिला में अलगा होखे लें कि इनहन के देह पर बार (रोआँ) होला, दिमाग में नियोकोर्टैक्स नाँव के हिस्सा होखे ला, कान में तीन गो बिचली हड्डी होखे लीं, आ जवना खातिर इनहन के नाँव पड़ल हवे, इनहन में स्तन होला जेकरा से ई अपना बच्चा सभ के दूध पियावे लें।


श्रेणी:जानवर
मांसपेशी

**मांशपेशी** चाहे खाली **पेशी** जेकरा अंग्रेजी में ***मशल*** () कहल जाला, एक किसिम के नरम ऊतक (*सॉफ्ट टिशू*) होखे लीं जे ज्यादातर जानवर सभ में पावल जालीं। मांसपेशी सभ के कोशिका में प्रोटीन के फिलामेंट पावल जालें जे *एक्टिन* आ *मायोसीन* के बनल होखे लें आ एक दोसरे पर सरके लें। एही कारन मांसपेशी शरीर के जोड़ सभ के चलावे में कामे आवे लीं आ मजबूती से पकड़ बनावे के साथे साथ सरीर के अंग के मुड़े आ गती करे में सहायक होखे लीं।

आसान भाषा में कहल जाय तब मांसपेशी जानवरन के शरीर के अइसन चीज हवे जे हड्डी से जुड़े लीं आ अंग सभ के रचना में हिस्सा लेलीं, जोड़ सभ के मजबूती देलीं आ मोड़दार गति संभव बनावे लीं। अइसन मशल सभ के स्केलेटल मशल कहल जाला। इनहन पर जानवरन के इच्छा के कंट्रोल होला। मने की जानवर इनहन के अपना इच्छा अनुसार चला सके लें (गति दे सके ले, हिला डुला सके ले)।

एकरे अलावा नरम पेशी भी होलीं, इनहन पर जानवर के इच्छा के कंट्रोल ना होखे ला बाकी काम ई लगभग उहे करे लीं।

तीसरा टाइप के कार्डीयक मशल कहल जाला जे दिल में होखे लीं आ रचना में हड्डी से जुड़े वाली पेशी नियर होखे लीं बाकी इनहना पर इच्छा के कंट्रोल ना होला आ ई लगातार दिल के धडकन के गति चलावे के काम करे लीं।

पूरा शरीर में पेशी सभ के संरचना के पेशी तंत्र (मस्कुलर सिस्टम) कहल जाला।

## संदर्भ

श्रेणी:जंतु बिज्ञान
श्रेणी:शरीररचना बिज्ञान
संस्कृत साहित्य

**संस्कृत साहित्य** संस्कृत भाषा में रचल साहित्य हऽ। ईसा पूर्व 2सरी सहस्राब्दी के बाद के समस्त रचना जे एह भाषा में रचल गइल संस्कृत साहित्य के हिस्सा हवे आ पुराना समय में ई रचना सभ सैकड़न सालन ले जबानी इयाद कइल आ सिखावल जाय आ एही तरे मौखिक परंपरा में सहेजल गइल रहे जबतक ले कि ई लिखल ना गइल। एह रचना सभ में प्राचीन भारत में रचल धार्मिक साहित्य प्रमुख बा जेह में हिंदू, बौद्ध आ जैन धर्म के साहित्य सामिल बा। धार्मिक साहित्य के अलावा भरपूर मात्रा में दर्शन, गणित आ अउरी बिज्ञान वगैरह के रचना भी संस्कृत भाषा में रचल गइल जे एह साहित्य के हिस्सा बा।

प्राचीन भारत (मने कि आज के समय के दक्खिन एशिया चाहे भारतीय उपमहादीप) के सीमा के भीतरे भर ना बलुक एह भाषा में पूरबी एशिया, दक्खिन-पूरबी एशिया आ मध्य एशियाई इलाका में भी रचना भइल आ एह तरीका से संस्कृत साहित्य के रचना के भूगोलीय आ इतिहासी दुनों किसिम के बिस्तार ब्यापक रहल बा। हालाँकि, संस्कृत भषा में रचल पुराना समय के सगरी बिसय के रचना आ ग्रंथ सभ के एह साहित्य के अंतर्गत रखल जाला, बाद के समय में एह श्रेणी में शुद्ध रूप से साहित्यिक रचना सभके रखल जाला आ संस्कृत भाषा के सीमित प्रचलन के बावजूद, एह भाषा में अभिन ले साहित्य के रचना हो रहल बा आ ई सगरी संस्कृत साहित्य के हिस्सा हवे।

## संदर्भ


श्रेणी:भारतीय साहित्य
श्रेणी:एशियाई साहित्य
चंदन तिवारी

**चंदन तिवारी** (जनम 26 मार्च 1990) एगो भारतीय लोकगायिका बाड़ी। तिवारी कई भाषा सभ के लोकगीतन के आपन आवाज देले बाड़ी जेह में भोजपुरी, मैथिली, मगही, नगपुरिया आ हिंदी नियर भाषा सामिल बा। कई टीवी प्रोग्राम में हिस्सा ले चुकल बाड़ी आ बहुत सारा लाइव शो कऽ चुकल बाड़ी। तिवारी के कई गो अवार्ड आ सम्मानो मिलल बा आ इनके गावल सीरीज *पुरबिया तान* अपना तरह के खास प्रस्तुति रहल बा जेह में ई भोजपुरी लोकगीत के बिधा पुरबी के रचनाकार महेंदर मिसिर के कई गो पुरबी सभ के आपन आवाज दिहली। भोजपुरी गाना सभ में अश्लीलता के बिरोध में इनके काम के सराहल गइल बा।

## संदर्भ

श्रेणी:भारतीय गायिका
श्रेणी:बिहार के लोग
श्रेणी:1990 में जनम
श्रेणी:जियत लोग
श्रेणी:भारतीय लोकगीत गायिका
श्रेणी:भोजपुरी सिंगर
गरभ

**गरभ** (; हिंदी: गर्भ) चाहे **गर्भाशय** () या फिर **कोख** मादा शरीर के ऊ हिस्सा हवे जहाँ पैदा होखे से पहिले संतान अपना गरभावस्था में रहे ला आ दिन पूरा होखे के बाद जचगी (पैदाइश) के समय बहरें निकले ला। मनुष्य में, ई मादा जननांग के मुख्य हिस्सा हवे आ अंदरूनी अंग हऽ जे पेट के निचला हिस्सा (पेडू) में होला आ एकर बाहरी माथ (सर्विक्स) के साथे योनी के नली जुड़ल होखे ले। एकरे ऊपरी आ अंदरूनी हिस्सा में दुनों साइड में गरभनली होखे लीं जे अंडाशय से जुड़ल होखे लीं आ हर महीना अंडाशय से अंड निकल के मुख्य हिस्सा में आ जाला, अगर एह दौरान पुरुष के बीज से संपर्क होखे तभ गरभ रह जाला आ अइसन ना होखे तब एही गर्भाशय के देवाल के एगो परत आ अंडा वगैरह सभ महिनवारी के रूप में बाहर निकल जाला।

सहज भाषा में एकरा के गरभ, गर्भ भा कोख कहल जाला जबकि तकनीकी बिग्यानी शब्दावली में गर्भाशय के नाँव से जानल जाला। अंग्रेजी में आम चलन के नाँव *वूम्ब* हवे आ तकनीकी नाँव *यूट्रस*।

श्रेणी:शरीररचना बिज्ञान
मादा जननांग

**मादा जननांग** चाहे **मादा प्रजनन तंत्र** में ऊ सगरी अइसन अंग आवे लें जे सेक्स आ जचगी से जुड़ल होखेंलें। एह में बाहरी अंग, जइसे कि जञनी, आ अंदरूनी अंग जइसे कि कोख आ अंडाशय वगैरह सगरी के सामिल कइल जाला।

## इहो देखल जाय
* नर जननांग

श्रेणी:शरीररचना बिज्ञान
शुजात ख़ान

**शुजात हुसैन ख़ान** (19 मई 1960) एगो भारतीय सितार बजवइया आ गायक बाड़ें। ई इमदादख़ानी घराना के संगीतकार हवें आ गायकी अंग के सितार बजावे लें जेह में सितार के माध्यम से मानवीय आवाज आ गायकी के उतारे के कोसिस होला। साथे-साथ ई ख़ुद गायनो करे लें।

इनका कई गो एल्बम रिकार्ड हो चुकल बाड़ें। एक बेर इनका के ग्रेमी अवार्ड खाती भी नामांकित कइल जा चुकल बा जेह में ई ईरानी संगीतकार के साथे संजुक्त रूप से नामांकित रहलें।

## संदर्भ

श्रेणी:1960 में जनम
श्रेणी:जियत लोग
श्रेणी:भारतीय गायक
पवनचक्की

260px|thumb|इस्टोनिया के कुरेमा में एगो पुरान विंडमिल
**पवनचक्की** चाहे अंग्रेजी में **विंडमिल** () एगो अइसन मशीन हवे जे बहत हवा के ऊर्जा के घूर्णन (घुमाव चाहे घुमिरी) में बदल के इस्तेमाल लायक बना देले आ एकरे द्वारा अनाज पीसे, जमीन के सींचे खातिर पानी उठावे या फिर जमीन-भीतरी पानी खींच के निकाले खातिर पुराना समय से यूरोप में इस्तेमाल होखे ला।

अइसन मिल सभ में बड़े-बड़े पंखा लागल होखे लें जे हवा बहे पर धुरी के घुमावे लें। एही घुमाव से एह मिल सभ से कई किसिम के काम लिहल जा सके ला।

## संदर्भ

श्रेणी:हवा
श्रेणी:बैकल्पिक ऊर्जा
जॉन डन

**जॉन डन** (; 22 जनवरी 1572 – 31 मार्च 1631) एगो अंगरेज कवि आ चर्च ऑफ़ इंग्लैंड में क्लैरिक रहलें।

इनका के मेटाफिजिकल कवि लोग में सभसे अग्रवर्ती प्रतिनिधि के रूप में जानल जाला। इनके रचना सभ के बहुत ताकतवर आ सेंसुअल स्टाइल खाती जानल जाला जेह में सॉनेट, प्रेम के कबिता, धार्मिक कबिता, लैटिन भाषा से अनुबाद, एपिग्राम, एलिजी, गीत, सैटायर, आ सरमन सभ सामिल बाने। 
इनकर कबिता भाषा, आ मेटाफर सभ के नयापन के, अपना चटक (वाइब्रेंट) स्वरूप के खातिर खासतौर पर जानल जाला, बिसेस रूप से अगर इनका समकालीन लोगन से इनके तुलना कइल जाय। डन के इस्टाइल में अचानक खुले वाला पैराडाक्स आ आइरनी अउरी डिसलोकेशन एगो ख़ास चीज हवे। ई बिसेसता सभ, रोजमर्रा के बोलचाल के भाषा के नाटकीयता आ तुकबंदी के साथै, तनल बाक्यबिन्यास आ टफ इलोक्वेंस सभ, एलिजाबेथ युगीन कबिता के स्मूथनेस के खिलाफ एक किसिम के रिएक्शन नियर रहलीं; ई अंग्रेजी में यूरोपियन बारोक आ मैनरिस्ट तकनीक सभ के एडाप्टेशन भी रहलीं सऽ। 

इनके सुरुआती कैरियर के कबिता सभ में अंग्रेजी सोसाइटी के गहन ज्ञान देखलाई पड़े ला आ एह ज्ञान के ऊ धारदार आलोचना के साथे इस्तेमाल करे लें। जॉन डन के कबिता में एगो अउरी बिसेस चीज इनके द्वारा प्रस्तुत ट्रू रेलिजन (सच्चा धरम) के आइडिया भी बा जेकरे बारे में सैद्धांतिक बिचार करे में भी उनके काफी समय बीतल। ऊ सेकुलर कबिता भी लिखलें आ कामोत्तेजक आ प्रेम के कबिता भी लिखलें। ई बिसेस रूप से परसिद्ध हवें अपना मेटाफिजिकल उपमा आ रूपक सभ के इंटेंस इस्तेमाल खातिर।

## नोट

## संदर्भ

*

## बाहरी कड़ी

* John Donne on *[[Encyclopædia Britannica]]*

श्रेणी:अंग्रेजी-भाषा के कवि
रडयार्ड किपलिंग

**जोसेफ रडयार्ड किपलिंग** (;  ; 30 दिसंबर 1865 – 18 जनवरी 1936) एगो अंगरेज पत्रकार, कहानिकार, कवी, आ उपन्यासकार रहलें। इनके जनम भारत में भइल आ ई चीज इनके रचना सभ में झलके ला आ भारत इनके कई रचना सभ के प्रेरणास्रोत रहल।

किपलिंग के फिक्शन रचना सभ में *[[दि जंगल बुक]]* (1894), *[[किम (उपन्यास)|किम]]* (1901), आ कइयन ठे कहानी सामिल बाड़ी सऽ जइसे कि "दि मैन हू वुड बी किंग" (1888)। इनके रचल कबिता सभ में "मांडले" (1890), "गंगा दीन" (1890), "दि गॉड्स ऑफ दि कॉपीबुक हैवेन" (1919), "दि वाइट मैन्स बर्डेन" (1899), आ "इफ़—" (1910) गिनावल जा सके लीं। इनका के कहानी (शार्ट स्टोरी) बिधा में नवाचार ले आवे वाला रचनाकार के रूप में जानल जाला; लड़िकन खातिर लिखल इनके रचना सभ के बाल साहित्य के क्लासिक मानल जाला, आ एगो समालोचक के राय में इनके काम (रचना) "बिबिधता वाला आ चमकदार कथाकारिता" के परदर्शन करे वाला रहल।

बाद के 19वीं सदी आ सुरुआती 20वीं सदी के दौरान, ब्रिटिश साम्राज्य के लेखक लोग में किपलिंग गद्य आ पद्य दुनों बिधा में बहुत परसिद्ध रचनाकार रहलें। 1907 में 42 बरिस के उमिर में इनके नोबल प्राइज से सम्मानित कइल गइल आ ई पहिला अंगरेज लेख बनलें एह सम्मान के पावे वाला, साथे साथ अबतक के सभसे कम उमिर के रचनाकार भी हवें जेकरा के ई सम्मान मिलल। इनके ब्रिटिश पोएट लौरियेट आ नाइटहुड के प्रस्ताव भी दिहल गइल हालाँकि ई दुनों लेवे से इनकार क दिहलें।

किपलिंग के बाद के पहिचान आ परभाव ओह जमाना के राजनीतिक आ सामाजिक माहौल के अनुसार बदलल आ एकरे परिणाम के रूप में, इनका बारे में बाद के 20वीं सदी भर एक दूसरे से बिरोधाभासी बिचार इनका बारे में ब्यक्त कइल जात रहल गइलें। जॉर्ज ऑरवेल के नजर में किपलिंग "एगो जिंगो साम्राज्यवादी" रहलें, जे "नैतिक रूप से असंवेदनशील आ सौन्दर्यशास्त्रीय रूप में घिन करे लायक (डिस्गस्टिंग)" रहलें।

## नोट


## संदर्भ

श्रेणी:1865 में जनम
श्रेणी:1936 में निधन
श्रेणी:अंग्रेजी-भाषा के कवि
श्रेणी:ब्रिटिश लेखक
विनय पाठक

**विनय पाठक** (जनम 27 जुलाई 1968) एगो भारतीय फिलिम एक्टर बाने। पाठक भारत के बिहार राज्य से आवे लें आ मुख्य रूप से हिंदी सिनेमा में अपना काम खातिर जानल जालें। कई फिलिम में ई लीड रोल में भी बाड़ें जबकि कई सारा फिलिम में इनके सहायक भूमिका रहल बा आ इनके लीक से हट के आ कॉमेडी फिलिम सभ खाती बिसेस रूप से जानल जाला।

## जिनगी
विनय पाठक के जनम बिहार राज्य के भोजपुर जिला में भइल। इनके पढ़ाई राँची शहर में भइल जे अब झारखंड राज्य में बा। ग्रेजुएशन के पढ़ाई ई इलाहाबाद विश्वविद्यालय से कइलें।

## कैरियर
पाठक के एक्टिंग कैरियर के शुरूआत 1997 में टीवी शो में एक्टिंग से शुरू भइल आ इनके पहिली फिलिम 1998 में *बोंबे ब्वायज* रहे।

## संदर्भ

श्रेणी:1968 में जनम
श्रेणी:जियत लोग
श्रेणी:बिहार के मरदाना एक्टर लोग
श्रेणी:भारतीय पुरुष फिलिम एक्टर
दाग़ देहलवी

**नवाब मिर्ज़ा ख़ान** (25 मई 1831 – 17 मार्च 1905) जिनके **दाग़ देहलवी** के शायरी वाला नाँव से जानल जाला, उर्दू-भाषा के कवी रहलें। इनका के ग़ज़ल खातिर जानल जाला आ ई पुरानी दिल्ली वाला स्टाइल के शायर रहलें। शुरूआती समय दिल्ली में बीतल आ ग़दर से पहिले ई रामपुर के नबाब के इहाँ चल गइलें, अंत में हैदराबाद में इनकर निधन भइल।

इनके गजल सभ के कई गो कलाकार लोग गवले बा। बाद के शायर, मोहम्मद इक़बाल आ ज़िगर मुरादाबादी नियर लोग इनके शागिर्द रहल।

## संदर्भ

श्रेणी:1831 में जनम
श्रेणी:1905 में निधन
श्रेणी:उर्दू शायर
सतह के रकबा के हिसाब से झील सभ के लिस्ट

**सतह के रकबा के हिसाब से [[झील]] सभ के लिस्ट** बनावल जाय तब दुनियाँ के अइसन सगरी जल भंडार सभ के सामिल कइल जाला जे चारों ओर से जमीन से घेराइल होखें आ क्षेत्रफल अनुसार बिसाल होखें। अइसन झील सभ के नाँव में *झील* शब्द होखल कौनों जरूरी ना बा। उदाहरण खातिर दुनिया के सभसे बड़ झील (क्षेत्रफल अनुसार) कैस्पियन सागर बा जेकरे नाँव में *सागर* जुड़ल बा; अइसन एह कारण हवे कि पहिले के यूरोपीयन (यूनानी) लोग के ई मालूमे ना रहल कि ई चारो ओर से जमीन से घेराइल बा।

नीचे लिस्ट में कुछ सभसे बिसाल रकबा घेरे वाली सतह वाली झील सभ के लिस्ट बनावल गइल बा। आगे सभसे अंत में के कॉलम में टिप्पणी भी दिहल बा जवना से कि अगर एह झील के कवनों अउरी बिसेसता होखे तब ओहू के उल्लेख हो जाय। एह लिस्ट में बंधा बना के तइयार कइल रिजर्वायर आ कौनों मुहाना के जरिये समुंदर से जुड़े वाला लैगून सभ के सामिल नइखे कइल गइल।

## लिस्ट

## नोट


## संदर्भ


झील
मार्शल दीप

**मार्शल दीप** () चाहे आधिकारिक रूप से **रिपब्लिक ऑफ़ मार्शल आइलैंड्स** एगो दीपीय देस आ अमेरिका के एसोसियेट स्टेट बा जे प्रशांत महासागर में, इंटरनेशनल डेट लाइन के कुछ पच्छिम ओर, माइक्रोनेशिया के हिस्सा के रूप में स्थित बा। एह में कई गो दीप शामिल बाड़ें। ई सगरी दीप मूंगा से बनल दीप हवें आ 2011 के जनगणना के हिसाब से इहाँ के कुल जनसंख्या 53,158 रहल।

माइक्रोनेशिया के दीप सभ, दूसरी सहस्राब्दी ईसा पूर्व के समय से आबाद हवें। योरोपियन लोग द्वारा एह दीप सभ के खोज सोरहवीं सदी में कइल गइल। फर्डिनेंड मैगलेन एह दीप सभ के सभसे पहिले खोजले रहलें जे पुर्तगाली रहलें बाकी जतरा में स्पेन के ओर से रहलें। एह दीप सभ के नाँव ब्रिटिश खोजी जॉन मार्शल के नाँव पर रखल गइल हवे। यूरोपियन उपनिवेश सभ के समय में ई दीप स्पेन के कब्ज़ा में रहलें। ओह समय ई स्पेनी ईस्ट इंडीज के हिस्सा रहलें। बाद में, दूसरा बिस्व जुद्ध के बाद इहाँ अमेरिका के कंट्रोल अस्थापित भइल।

1982 में ई आजाद हो के, राष्ट्रपति सिस्टम वाला संप्रभु राज्य बनल जे अमेरिका के साथे स्वतंत्र एसोसियेट के रूप में जुड़ल बा। 1991 में एकरा के युनाइटेड नेशंस के सदस्यता मिल गइल।

इहाँ मार्शेलीज भाषा आ अंग्रेजी के आधिकारिक भाषा के दर्जा बा आ जादेतर निवासी लोग मूल मार्शेली बंस के हवे हालाँकि, कुछ जनसंख्या अमेरिकन, चीनी आ फिलिपाइन मूल के लोगन के भी बा। माजुरो इहाँ के राजधानी आ सभसे बड़ शहर बाटे।

## संदर्भ

श्रेणी:प्रशांत महासागर
श्रेणी:यूनाइटेड नेशंस के सदस्य देस
समोआ

**समोआ**, जेकर पूरा नाँव **इंडिपेंडेंट स्टेट ऑफ समोआ** बा, प्रशांत महासागर में पॉलीनेशिया के हिस्सा के रूप में एगो दीपीय देस बा। पहिले ई **पच्छिमी समोआ** के नाँव से जानल जाय आ 1962 में न्यूजीलैंड से आजाद भइल। एकरा के आ अमेरिकी समोआ के मिला के एक साथे "नैविगेटर्स आइलैंड" के नाँव से जानल जाय। एह देस में दू गो मुख्य दीप बाने उपोलु आ सवाई। एकर राजधानी अपिया बाटे जे उपोलु दीप पर हवे।

## संदर्भ

श्रेणी:प्रशांत महासागर
श्रेणी:यूनाइटेड नेशंस के सदस्य देस
आइसोटोप

**आइसोटोप** कौनों एकही रासायनिक तत्व के अलग-अलग भेद होलें जिनहन में न्यूट्रान नंबर, आ एकरे चलते द्रब्यमान नंबर अलग-अलग होला। कौनों भी रासायनिक तत्व के सगरी परमाणु सभ में प्रोटान के संख्या त एकही होला बाकी न्यूट्रान के संख्या में अंतर होखे के कारण इनहन के द्रब्यमान भी अलग-अलग हो जाला।

आइसोटोप शब्द यूनानी भासा के दू गो शब्दन के मिला के बनल हवे *आइसो* (सेम) आ *टोप* (अस्थान); मतलब ई कि अइसन तत्व जिनहन के पीरियाडिक टेबल में जगह सेम होखे ला भले इनहन के द्रब्यमान अलग होखे आ एही कारण ई एकही तत्व मानल जालें।

## संदर्भ

श्रेणी:रसायनशास्त्र
हाफ-लाइफ

**हाफ-लाइफ** () कौनों मात्रा के आधा हो जाए में लागे वाला समय हवे। आमतौर पर ई शब्द न्यूक्लियर भौतिकी में इस्तेमाल होला जब ई बतावे के होखे कि कौनों तत्व कतना स्थाई बा; मतलब कि रेडियोएक्टिव क्षय के कारण केतना देरी ले ओह तत्व के परमाणु स्थाई परमाणु के जीवनकाल होखे ला।

## संदर्भ

श्रेणी:रसायनशास्त्र
रेडियोएक्टिव क्षय

**रेडियोएक्टिव क्षय** चाहे **रेडियोएक्टिव डिके** () में कौनों अस्थिर परमाणु के एनर्जी में (रेस्ट फ्रेम में द्रब्यमान के रूप में) कमी आवे ला, ई कमी रेडियेशन द्वारा अल्फा आ बीटा पार्टिकल के न्यूट्रिनो के साथ या फिर खाली न्यूट्रिनो के रूप में बाहर निकले (इलेक्ट्रान कैप्चर के दसा में), या फिर गामा किरन के रूप में या इलेक्ट्रान के रूप में (इंटरनल कन्वर्जन के दसा में) रेडियेशन के बाहर निकले में होखे ला।

## संदर्भ

श्रेणी:रसायनशास्त्र
पेन ड्राइव

**पेन ड्राइव** () चाहे **यूएसबी फ्लैश ड्राइव** डिजिटल डेटा भंडारण के एगो जुगत हवे; एह में फ्लैश मेमोरी आ यूएसबी कनेक्टर लागल होखे ला। फ्लैश मेमरी अइसन कंप्यूटर स्टोरेज होला जे गैर-अस्थाई होला, सॉलिड-स्टेट होला आ री-राइट कइल जा सके ला। तोशिबा कंपनी अइसन पहिला मेमरी बनवलस आ ई अस्सी के दशक में मार्केट में आइल। वर्तमान में अइसन मेमरी के इस्तेमाल पेन ड्राइव के अलावा मेमोरी कार्ड आ नया जमाना के हार्ड डिस्क सभ में हो रहल बा। एही मेमोरी के कारण पेन ड्राइव के फ्लैश ड्राइव भी कहल जाला।

पेन ड्राइव सभ के सुरुआती दौर में ई एक जीबी से कम कैपसिटी के होखें सऽ बाकी समय के साथेसाथ इनहन के मेमोरी कैपसिटी बढ़त गइल आ दाम कम होखत गइल। 2018 के भारतीय मार्केट में 8GB से ले के 32GB तक ले के पेन ड्राइव पापुलर बाड़ी सऽ। हालाँकि, इनहन के कैपसिटी टेराबाइट तक में बा। आम तौर पर एह पेन ड्राइव सभ में री-राइट करे के संख्या 1,00,000 (एक लाख) बेर होला, हालाँकि इहो चिप के प्रकार पर निर्भर होला।

## संदर्भ

श्रेणी:कंप्यूटर
राष्ट्रीय प्रौद्योगिकी संस्थान, सिल्चर

**राष्ट्रीय प्रोद्योगिकी संस्थान,सीलचर** चाहे एनआईटी सिलचर भारत के 31 गो एन आई टी मे से एगो बा। ई 1967 मे क्षेत्रिय परोद्योगिकी संस्थन के रूप में बनल रहे। 2002 मे हेकरा एन आई टी के मान्यता भेटाइल।

## इतिहास
सिलचार मे आरईसि 1967 मे खोलल गइल रहे, आरईसि के राज्य सरकार अउरी केंद्र सरकार दुनो मिल के चलावत रहऽ सन। 2002 मे हकरा एनआईटी के दरजा भेंटाइल।

## पढ़ाई लिखाई
ई कॉलेज इंजीनियरिंग में बैचलर अाऊर मास्टर के पढ़ाई करावेला, कॉलेज लगे एगो केंद्रिय बिद्यालायो बा जेमे बरहवा तक के लइका पढ़ेलऽ सन।कॉलेज सुप्रिम कोर्ट के आरक्षण निति के मानेला जेकरा गुने एहिजा 27% सीट ओ बी सी ला आरक्षित बा अउर 22% अनुसुचित जाति आ जनजाती ला आराक्षित बा। एहिजा बिदेसो के बिद्यार्थी सभ के पढ़ावल जाला।

## रैंकिग
पूरा भारत के प्रोदयोगिक कॉलेज सभ मे एनआईटी सिलचर 57वाँ अस्थान प आवेला।

## संस्कृतिक आ तकनिकी परब
एहिजा के तकनिकि परब के नाम टेकनोसिस हऽ जवन की हर बरिस अक्टूबर मे होखेला जेहमे कय परकार के आयोजन होखेलऽ सन जइसे रोबोतिक, कोड़िंग अउर भारत भर से वक्ता लोग के बोला के भासन देवावल जाला।

इंकंडेसेंस एहिजा के संसकृतिक परब हवे जवन हर बरिस फरवरी मे होखेला एहेम मे भारत आ बहरी से कलाकार सभ आई के परदर्शन करेलऽ सन।

## बिभाग सभ
**अभियांत्रिकी बीभाग सभ**

• सिविल अभियांत्रकी

• संगणक विज्ञान आ अभियांत्रिकी

• इलेक्ट्रॉनिक्स आ दूरसंचार अभियांत्रिकी

• इलेक्ट्रॉनिक्स आ मापयंत्र अभियांत्रिकी

• विद्युत अभियांत्रिकी

• मैकेनिकल अभियांत्रिकी

**बिना अभियात्रिकी के बिभाग**

• रसायन शास्त्र

• भौतिकी

• मानवता आ समाज शास्त्र

• गणित

• व्यापार

## दाखिला
एहिजा जेईई मेंस के अंक प दाखिला होला आउर मास्टर देग्री बदे गेट के परीक्षा के अंक प दाखिला होखेला।

## संदर्भ
अशोक चक्र

**अशोक चक्र** धरम चक्र के चिन्हा हऽ जेकरा मे २४ गो तिली होखेला। हेकर एह नाम अशोक के शिलालेख प मिलेला गूने पड़ल बा। आज काल अशोक चक्र सभ से बेसी भारत के झंडा प लउकेला।

## इतिहास

अध्ययन सभ के हिसाब से, गौतम बुद्ध के बोध गया मे ज्ञान भेटाईल जेकरा बाद उहाँ के सरनाथ आईलें आ आपन चेला अस्वाजित, महनाम, कोंदान्ना, भाद्दिया आ वाप्पा के उपदेस दिहले आ धरमचक्र के अस्थापना कईलें। चउबिसगो मे ले बारहगो तिलि दुख के अवस्था आ अगिला बारह की दुख के निर्वाण के बराहगो अवस्था बतावेला। ऊ बारह गो अवस्था नीचे दिहल बा:

# अबिद्या
# संस्कार
# विज्ञान
# नामरूप
# सलयातना
# स्पर्श
# उपादान
# तृष्णा
# बेदना
# भाव
# जाति
# जरामरना

## संदर्भ

श्रेणी:भारतीय संस्कृति